EELNÕU

**Raasiku valla mittetulundusliku tegevuse toetamise kord**

Raasiku Vallavolikogu \_\_. \_\_\_\_\_\_\_\_\_\_ 2018. a määrus nr \_\_

Määrus kehtestatakse kohaliku omavalitsuse korralduse seaduse § 22 lõike 1 punkti 5 alusel.

**§ 1. Üldsätted**

Määrus reguleerib Raasiku valla eelarvest kultuuri-, spordi-, noorsoo- ja sotsiaaltöö, terviseedenduse, keskkonnakaitse, kogukonna ühistegevuste ning kohaliku omaalgatuse edendamiseks toetuse (edaspidi toetus) taotlemist, taotluste menetlemist, toetuse eraldamist ja toetuse kasutamise üle järelevalve teostamist.

**§ 2. Toetuse eesmärk**

Toetuse andmise eesmärk on laiendada Raasiku vallas kultuuri-, spordi-, noorsoo- ja sotsiaaltöö, terviseedenduse, keskkonnakaitse, kogukonna ühistegevuste ning kohaliku omaalgatuse võimalusi, arendada kodanikualgatuslikku tegevust ning soodustada valla elanike koostööd.

**§ 3. Toetuste liigid**

(1) Projektitoetus on toetuseliik, mida on võimalik taotleda kindla eesmärgi saavutamiseks suunatud ajas piiritletud ühekordse tegevuse või tegevuste elluviimiseks.

(2) Kaasfinantseerimise toetus on valla kaasfinantseering teistest fondidest taotletavate kogukonna ja piirkonna arengule suunatud tegevus- ja investeeringuprojektide läbiviimiseks.

(3) Tegevustoetuson taotleja tegevuse ja arengu toetamiseks suunatud toetus, et säilitada ja tõsta selle võimekust.

1) Tegevustoetust eraldatakse vaid organisatsioonidele, mille tegevus omab Raasiku vallas olulist kandepinda ning millest saavad otseselt või kaudselt kasu suur osa Raasiku valla elanikke.

2) Tegevustoetust saab taotleda taotleja põhikirjaliste eesmärkide täitmisel ette nähtud tegevusteks ning haldamisel või omandis oleva hoone ja ruumide majandamiskulude, transpordi-, side- ja kantseleikulude katmiseks.

3) Tegevustoetust ei saa taotleda organisatsioonid, mida toetatakse Raasiku valla sporditegevuse toetamise korra ning Raasiku valla küladele eraldatud rahaliste vahendite jaotamise korra alusel.

**§ 4. Taotlejale esitatavad nõuded**

(1) Toetust võivad taotleda mittetulundusühingud ja sihtasutused (edaspidi taotleja), mille põhikirjalised eesmärgid on kooskõlas antud korra paragrahvis 1 loetletud valdkondadega ning mis on:

1) registreeritud ja tegutsevad Raasiku valla haldusterritooriumil;

2) registreeritud ja tegutsevad põhiliselt väljaspool Raasiku valda, kuid mille tegevused toimuvad ka Raasiku vallas ning nende tegevustest saavad Raasiku valla elanikud olulist ja otsest kasu.

(2) Taotlejal ei ole võlgnevusi Raasiku vallavalitsuse või tema hallatavate asutuste ega Maksu- ja Tolliameti ees.

(3) Taotlejal, kes on varem saanud Raasiku vallalt toetust, mis on kuulunud tagasimaksmisele, on tagasimaksed tehtud tähtajaliselt ja nõutud summas.

(4) Taotlejal, kes on varem saanud toetust, on eelnevate toetuste kasutamise aruanded esitatud nõuetekohaselt ja tähtaegselt.

**§ 5. Toetuseks eraldatavad rahad**

(1) Raasiku Vallavolikogu kinnitab vallaeelarve vastuvõtmisel tegevustoetuse, projektitoetuse ja kaasfinantseerimise toetuse kogusumma aastas, kusjuures igal järgneval aastal planeeritakse kogusumma kasvu võimaluse korral vähemalt 5%.

(2) Eelarveaasta jooksul on ühel taotlejal võimalik taotleda tegevustoetust ja kaasfinantseerimise toetust ning projektitoetust kuni etteantud ülempiirini:

1) tegevustoetuse ülempiir on 2 500 eurot aastas;

2) projektitoetuse summa võib olla ühel taotlejal aastas kõigi taotluste peale kokku kuni 4 000 eurot;

3) kaasfinantseerimise toetuse summa võib olla ühel taotlejal aastas kõigi taotluste peale kokku kuni 5 000 eurot sh. tegevusprojektide puhul kuni 1000 eurot ning investeeringuprojektide puhul kuni 5 000 eurot.

(3) Põhjendatud juhtudel on vallavalitsusel õigus toetada taotlusi, mis ületavad antud korras ettenähtud ülempiire.

**§ 6. Toetuse andmise põhimõtted**

(1) Kaasfinantseerimise toetuse ja tegevustoetuse eraldamise otsustab vallavalitsus.

(2) Projektitoetuste andmine toimub avaliku konkursiga.

(3 )Toetuse taotlemiseks tuleb Raasiku Vallavalitsusele esitada vormikohane taotlus digitaalselt (Lisa 1-3)

(4) Taotluste esitamise tähtajad on:

1) projektitoetuse taotlemise tähtaeg on 20. oktoober ja 20. aprill;

2) kaasfinantseerimise toetuse taotlemise tähtaeg on vähemalt 1 kuu enne taotlusvooru, kuhu esitatakse põhitaotlus, tähtaega;

3) tegevustoetuse taotlemise tähtaeg on 20. oktoober.

(5) Toetuste abikõlblikkuse perioodid on järgnevad:

1) tegevustoetuse ja projektitoetuse abikõlblik periood on 1.jaanuarist 31.detsembrini;

2) kaasfinantseerimise toetuse abikõlblikkuse periood on seotud kaasrahastatava projekti abikõlblikkuse perioodiga.

(6) Toetuse eraldamisel lähtutakse järgnevatest põhimõtetest:

1) tegevus on selgete eesmärkidega;

2) tegevuse vajalikkus laiemale sihtgrupile on põhjendatud ja vastab avalikele huvidele;

3) tegevuse ja/või organisatsiooni jätkusuutlikkus;

4) tegevuseks on olemas taotleja omafinantseering või mitterahaline panus;

5) eelarveliste vahendite olemasolu valla eelarves;

6) eelarve kulude põhjendatus ja läbipaistvus;

7) erinevate valdkondade tasakaal toetuste hulgas.

(7) Toetuse kasutamisel peab toetuse saaja tagama toetuse kasutamise läbipaistvuse ning säästliku kasutamise põhimõtteid.

**§ 7. Taotluse menetlemine**

(1) Toetuse taotlusi menetleb vallavalitsus.

(2) Vallavalitsus kontrollib tähtaegselt esitatud taotluse ja taotleja nõuetele vastavust ning esitatud andmete õigsust 10 tööpäeva jooksul.

(3) Kui taotleja ja taotluse kontrollimise käigus selgub, et taotleja või taotlus ei vasta nõuetele, antakse taotlejale mõistlik aeg puuduste kõrvaldamiseks. Kui taotleja ei kõrvalda määratud tähtajaks puudusi, jätab vallavalitsus taotluse läbi vaatamata. Taotluse läbi vaatamata jätmisest ning selle põhjusest teavitatakse taotlejat kirjalikult viie tööpäeva jooksul

(4) Vallavalitsus jätab taotleja, kes ei ole nimetatud tähtajaks esitanud varem saadud toetuse kasutamise aruannet, taotluse läbi vaatamata. Taotluse läbi vaatamata jätmisest ning selle põhjusest teavitatakse taotlejat kirjalikult viie tööpäeva jooksul.

**§ 8. Projektitoetuste taotluste hindamine**

(1) Projektitoetuse taotluste hindamiseks moodustab vallavalitsus vähemalt kolmeliikmelise hindajate komisjoni (edaspidi komisjon).

(2) Komisjoni tööd korraldab vallavalitsuse esindaja.

(3) Iga hindaja hindab taotlusi individuaalselt, misjärel koguneb komisjon hindamiskoosolekule, kus moodustatakse antud hinnete põhjal pingerida.

(4) Vallavalitsus kinnitab komisjoni moodustatud pingerea alusel toetuse summa.

(5) Komisjon lähtub hindamisel § 6 lõikes 6 väljatoodud põhimõtetest.

(6) Hindamiskriteeriumid ja hindamislehed kinnitab vallavalitsus.

(7) Komisjoni hindamiskoosoleku protokoll, mis sisaldab antud hindepunktide põhjendusi, esitatakse vallavalitsusele hiljemalt viie tööpäeva jooksul pärast komisjoni koosoleku toimumist.

**§ 9. Toetuse eraldamise otsustamine ja lepingu sõlmimine**

(1) Taotluse rahuldamise, osalise rahuldamise või rahuldamata jätmise kohta teeb otsuse vallavalitsus hiljemalt 10 tööpäeva jooksul pärast komisjoni protokolli saamist.

(2) Kaasfinantseerimise ja tegevustoetuse eraldamine otsustakse 20 tööpäeva jooksul alates taotluse laekumisest.

(3) Taotluse osalisest rahuldamisest informeeritakse toetuse taotlejat enne vallavalitsuse korralduse andmist. Kui taotleja on nõus taotluse osalise rahuldamisega, esitab ta vallavalitsusele enne lepingu sõlmimist korrigeeritud eelarve.

(4) Vallavalitsuse otsus vormistatakse korraldusega, milles märgitakse taotleja nimi, projekti nimi (v.a. tegevustoetuse andmise korral), eraldatav summa, tähtaeg toetuse kasutamise lepingu sõlmimiseks (v.a. tegevustoetuse andmise korral), põhjus taotluse rahuldamata jätmise või osalise rahuldamise kohta.

(5) Korralduse toetuse eraldamise või eraldamata jätmise kohta ning lepingu edastab vallavalitsus taotlejale 10 tööpäeva jooksul vallavalitsuse korralduse vastuvõtmisest arvates.

(6) Kui toetuse taotleja ei tagasta allkirjastatud lepingut 30 kalendripäeva jooksul või pooled ei jõua lepingu sõlmimises kokkuleppele, kaotab toetuse taotleja lepingu sõlmimiseks õiguse ja toetuse andmise menetlus loetakse lõppenuks vallavalitsuse korraldusega.

**§ 10. Toetuse maksmine, järelevalve ja aruandlus**

(1) Toetus kantakse lepingu alusel taotleja arvelduskontole lepingus märgitud tähtajal ja summas.

(2) Toetuse sihipärast kasutamist kontrollib vallavalitsus.

(3) Toetuse saaja on kohustatud toetuse kasutamise kohta esitama vormikohase aruande koos pangaväljavõttega ühe kuu jooksul pärast toetuse kasutamise tähtaja lõppemist.

(4) Toetuse saaja on kohustatud tagastama projekti elluviimisel kasutamata jäänud raha 10 tööpäeva jooksul alates toetuse kasutamise aruande kinnitamisest. Juhul, kui toetusest jääb kasutamata vähem kui kümme eurot, kasutamata jäänud osa ei tagastata.

(5) Vallavalitsus nõuab toetuse tagasi, kui:

1) toetust ei ole kasutatud sihipäraselt;

2) toetuse taotlemisel on esitatud valeandmeid;

3) tegevust, mille jaoks toetus eraldati, ei toimunud.

**§ 11. Lõppsätted**

(1) Toetuse saajate nimed, toetuse summad ning lühikokkuvõtte projektist avaldatakse valla kodulehel.

(2) Toetuse saaja kajastab võimalusel Raasiku valda kui oma toetajat reklaamides ning avalikel esinemistel.

**§ 12. Rakendussätted**

(1) Määrus jõustub \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

(2) Raasiku vallavolikogu 14.04.2015. a määrus nr 7 „Raasiku valla eelarvest kultuuri-, noorsoo- ja spordiprogrammide, elukeskkonna arendamise ja kohaliku omaalgatuse toetuste taotlemise, andmise ja kasutamise kord“ tunnistatakse kehtetuks.

Tiina Rühka

volikogu esimees